መንግስት ችግሮችን ለመፍታት የሚወስዳቸው የመፍትሄ እርምጃዎች ፍሬያማ እንዲሆኑ ህብረተሰቡ ከጎኑ እንዲቆም ጠየቀ
 የኢትዮጵያ ፌደራላዊ ዴሞክራሲያዊ ሪፐብሊክ መንግስት በአሁኑ ወቅት ችግሮችን በመፍታት የህዝቡን እርካታና አመኔታ ማግኘት የሚያስችሉት የመፍትሄ እርምጃዎች ፍሬያማ እንዲሆኑ ህብረተሰቡ ከጎኑ እንዲቆም ጠየቀ።የመንግስት ኮምዩኒኬሽን ጉዳዬች ጽህፈት ቤት ለኢትዮጵያ ዜና አገልግሎት በላከው ሳምንታዊ መግለጫ፤ መንግስት የተሰጠውን ህዝባዊ አደራ ከመቼውም ጊዜ በላቀ ብቃት ለመወጣት ይችል ዘንድ አቅሙን በማደስና በማጠናከር፣ ለበለጠ ውጤት ራሱን እያዘጋጀ መሆኑን አስታውቋል።አገሪቷ ባለፉት 25 ዓመታት ያስመዘገበችውን ስኬትና በተጓዳኝ ያጋጠሙ ችግሮችን መንግስት ጊዜ ወስዶ በጥልቀት በመፈተሽ ለችግሮቹ መፈጠር ዓይነተኛው ምክንያትና ተጠያቂዎችን በግልጽ ለይቶ ማስቀመጡን በመግላጫው አትቷል።ችግሮች ሳይንሳዊ በሆነ መንገድ የሚፈቱበት ስልት ተቀምጦ ለተግባራዊነቱ የሚያስፈልግ የተደራጀ አቅም ለመፍጠር የሚቻልበት ሁኔታ እየተመቻቸ እንደሚገኝ ያስታወቀው መግለጫው፤ ሕዝቡ ከመቼውም ጊዜ በላይ የላቀ አስተዋጽኦ ማድረግ እንደሚጠበቅበት አጽንኦት ሰጥቶታል።በአገሪቷ በተለያዩ አካባቢዎች በቅርቡ ተከስተው የነበሩ አደጋዎችንና ስጋቶችን ለማስወገድ መንግስት ያስቀመጣቸው አቅጣጫዎች ውጤታማ እንዲሆኑ ህዝቡ ከጎኑ እንዲቆምም ጥሪውን አስተላልፏል።በአገሪቷ የዴሞክራሲ ስርዓት ግንባታን ከማጠናከር አኳያ ምህዳሩን የበለጠ ለማስፋት ምሁራንና፣ የሲቪክ ማህበራት፣ የፖለቲካ ድርጅቶች፣ መገናኛ ብዙሃን እና ሌሎች የዴሞክራሲ ተቋማት ሚናቸውን የሚጫወቱበት ምቹ ሁኔታ እንደሚፈጠር መገለጹን መግለጫው ያትታል።ከቅርብ ጊዜ ወዲህ በአገሪቷ እያጋጠሙ ላሉ ቀውሶች መከሰት መሰረታዊ ምክንያት ከሆኑት ጉዳዮች መካከል አንዱ የሁሉንም የህብረተሰብ ክፍል በሚፈለገው ፍጥነትና ልክ  እርካታ ማምጣት ባለመቻሉ መሆኑን ጠቁሟል።ለነዚህ ችግሮች መከሰት በግንባር ቀደም ተጠያቂነቱን የወሰደው ከፍተኛ አመራሩ መሆኑን ያስታወቀው መግለጫው፤ ችግሮቹን ከሥር መሰረታቸው ለማስወገድ በቁርጠኝነት እንደሚሰራም አስታውቋል። 